กรุงศรีออกกองอิงทองลุ้น29.99%
บวกได้กำไร-ติดลบไม่ขาดทุน เอาใจนักลงทุนกลัวความเสี่ยง
12 ต.ค. 2554

บวกได้กำไร-ติดลบไม่ขาดทุน เอาใจนักลงทุนกลัวความเสี่ยง
บลจ.กรุงศรี ออกกองทุนอิงราคาทอง ปิดโอกาสขาดทุน แถมมีโอกาสได้ผลตอบแทนสูงสุด 29.99% ภายใน 18 เดือน 
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี กล่าวว่า บริษัทร่วมกับธนาคารสแตนดาร์ดชาร์เตอร์ด (ไทย) เสนอขายกองทุนเปิดกรุงศรีโกลด์ลิงค์คอมเพล็กซ์รีเทิร์น 18M2 (KFGLCR 18M2) ซึ่งเป็นกองทุนตราสารหนี้อายุ 18 เดือน ที่อิงกำไรจากราคาทองที่เพิ่มขึ้น โดยเปิดขายระหว่างวันที่ 12-19 ต.ค.นี้
ทั้งนี้ กองทุน KFGLCR18M2 มีนโยบายนำเงินลงทุน 95% ไปลงทุนในตราสารหนี้ต่างประเทศ และอีก 5% ลงทุนในออปชันที่ให้ผลตอบแทนระหว่าง 0-29.99% อ้างอิงกับจากการเปลี่ยนแปลงราคาของหน่วยลงทุน SPDR Gold Trust โดยหากราคาทองคำในวันที่ครบกำหนดกองทุนปรับลดลงมากกว่า 5% จากวันที่เริ่มต้นลงทุน กองทุนจะไม่ได้รับผลตอบแทน แต่หากปรับลดลงไม่ถึง 5% กองทุนจะยังได้รับผลตอบแทน 1-4% 
กรณีที่ราคาทองคำปรับเพิ่มขึ้นไม่เกิน 24.99% กองทุนจะได้รับผลตอบแทนเท่ากับราคาทองคำที่เพิ่มขึ้นบวกอีก 5% เพราะฉะนั้นจึงมีโอกาสที่จะได้รับผลตอบแทนสูงสุดถึง 29.99% อย่างไรก็ตาม หากวันใดวันหนึ่งกองทุนปรับตัวเพิ่มขึ้นตั้งแต่ 25% ขึ้นไป จะได้รับผลตอบแทน 5% 
นายประภาส ตันพิบูลย์ศักดิ์ ประธานเจ้าหน้าที่การลงทุน บลจ.กรุงศรี กล่าวว่า ที่ผ่านมาราคาทองคำมีความผันผวนมากขึ้น แต่ยังไม่ผันผวนเกินกว่า 25% โดยช่วงเดือน ก.ค. ถึงสิ้นเดือน ก.ย. 2554 ราคาทองคำมีความผันผวนระหว่าง 13-18% 
“บลจ.กรุงศรี คาดว่า แนวโน้มราคาทองคำในอนาคตยังคงสามารถปรับตัวขึ้นได้อีก เนื่องจากปัญหาหนี้ของประเทศในกลุ่มยุโรปที่ยังไม่สามารถแก้ไขได้ในระยะเวลาอันสั้นและยังต้องใช้เวลาและยังมีหนี้ก้อนใหญ่ครบกำหนดชำระ รวมถึงอุปสงค์ของทองคำจากนักลงทุนจีนกับอินเดียยังเพิ่มขึ้นอย่างต่อเนื่อง มีปริมาณสูงถึง 1099.4 ตัน และ 745.4 ตัน ตามลำดับ คิดรวมแล้วเป็นสัดส่วนมากกว่า 50% ของความต้องการทั้งโลก รวมถึงการปรับเพิ่มสัดส่วนในการถือครองทองคำของธนาคารกลางในหลายประเทศ โดยรัสเซียมีการปรับเพิ่มขึ้นอีก 41.8 ตัน ไทยเพิ่มขึ้นอีก 9.3 ตัน เม็กซิโกเพิ่มขึ้นอีก 99.2 ตัน เกาหลีใต้เพิ่มขึ้นอีก 25 ตันเช่นกัน แสดงให้เห็นถึงมุมมองต่อราคาทองคำว่ายังสามารถปรับตัวสูงขึ้นต่อไปได้อีก” นายประภาส กล่าว
น.ส.วรพร วิทยะสิรินันท์ ผู้ช่วยกรรมการผู้จัดการใหญ่ ฝ่ายบริการธนาคารพิเศษ สายงานบุคคลธนกิจ ธนาคารสแตนดาร์ดชาร์เตอร์ด (ไทย) กล่าวว่า กองทุน KFGLCR 18M2 เหมาะสำหรับนักลงทุนที่ยอมรับความเสี่ยงได้ต่ำ และมีมุมมองว่าราคาทองคำน่าจะปรับตัวเพิ่มสูงขึ้นแต่ไม่เกิน 25% ภายใน 18 เดือนข้างหน้า โดยไม่ต้องการขาดทุนหากราคาทองคำปรับลดลง นอกจากนี้กองทุนยังป้องกันความเสี่ยงอัตราแลกเปลี่ยนเต็มจำนวน